text: 3F: Vi står inde for vores artikel!
  01 juli 2015 kl. 14.34
  Journalistisk makværk, siger virksomhed om artikel i Fagbladet 3F. Nej. Artiklen holder, svarer 3F.
  DLG er røget i konflikt med 3F. I en artikel i Fagbladet 3F står der, at virksomheden Kongskilde - som DLG ejer - har brugt EU-midler til at flytte arbejdspladser fra en fabrik i Sønderborg til Polen.
  - Det passer ikke. Artiklen i 3F er journalistisk makværk, siger Jes Randrup, der er kommunikationschef i DLG.
  Nu tager Jonas Højlund, der er redaktør for Fagbladets medier, til genmæle:
  - Vi står 100 procent bag vores historie. Kongskilde har modtaget 45 millioner kroner i EU-støtte til den fabrik i Polen, hvor produktionen nu flytter hen. Det er de sure over hos DLG, at vi skriver om, men det gør ikke at historien ikke holder.
  - DLG har ikke henvendt sig til os for at få rettet noget i artiklen. Men bare udsendt en pressemeddelelse, hvor de kommer med en række urigtige beskyldninger. Jeg står fuldstændig bag vores journalistik, og DLG har på intet tidspunkt været i stand til at pege på noget, der ikke er dokumentation for, siger Jonas Højlund.
  